असलै च डुग्गर दी धरती गै साढ़े लोक-संगीत दी अम्बड़ी ऐ, ते इस्सै दी छातियें दा दुद्द पिऐ ए मठोआ-पलेआ ऐ। इस्सै धरती दे नदियें-नाड़ुएं धारें-धूड़ें ते सैले दब्बड़ें ते मर्गें साढ़े लोक-कविएं ते गतारें गी प्रेरणा दित्ती ते कण्डी दियें औखें ते कैन्तें दे बछोड़ें किछ बोआसरने गी मजबूर कीता। साढ़े लोक-गीतें च मिलन कोला बछोड़े दे भाव मते छलकदे न ते इस्सै करी इन्दी सुर-रचना दुआसी ते बेदन दा समां बन्नदी ऐ। इयै दोआसी ते बेदन इन्दे इस शलैपे ते मिट्ठे प्रभाव दा कारण ऐ। अग्रेजी कवि शैले दियां ओ प्रसिद्ध पंक्तियां बी इस्सै धारना गी पक्का करदियां न: